b'\n_START_ARTICLE_\nLuigetiik\n_START_PARAGRAPH_\nLuigetiik on Kadrioru pargi tuntuim tiik. Tiik rajati 1740. aastal. Luigetiik on mitmeid kordi umbe kasvanud. 1930. aastatel rajati tiigi juurde p\xc3\xa4ikesekella v\xc3\xa4ljak ja tiigi keskel olevale saarekesele k\xc3\xb5lakoda ning tiik sai paekaldad ja purskkaevud._NEWLINE_2006. aastal toimusid tiigi renoveerimist\xc3\xb6\xc3\xb6d: paigaldati neli uut millimallikakujulist purskkaevu, puust \xc3\xbclevool asendati uue roostevabast metallist \xc3\xbclevooluga, mis juhib \xc3\xbcleliigse vee \xc3\x9clemiste voolukollektorisse ning sealt merre, korrastati paekaldaid._NEWLINE_Kadrioru pargi direktori Ain J\xc3\xa4rve s\xc3\xb5nul on Luigetiigi vesi puhas, mida t\xc3\xb5estab lepamaimude olemasolu tiigis. Vett hoiavad puhtana kuuskvetikad, ilma nendeta oleks tiik \xc3\xbchtlaselt roheline nagu Snelli tiik._NEWLINE_Tiigis elavad veel luigepaar, karpkalad ja seal k\xc3\xa4ivad pardid ja kajakad. 2012. aastal suri \xc3\xbcks luikedest, kuna pargi k\xc3\xbclastajad toidavad linde hoolimata keelavatest siltidest ja loomaaiat\xc3\xb6\xc3\xb6taja s\xc3\xb5nul oli luik s\xc3\xb6\xc3\xb6nud kommi ja \xc5\xa1okolaadi, mis on luigele ebasobiv toit. 2013. aasta suveks toodi Luigetiigile mustluige paar.'